Žitňanská, Lucia, poslankyňa NR SR (2014-11-28):
Ďakujem pekne, pán predsedajúci. Vážené kolegyne, kolegovia, vážený pán minister, ja predsa len aj v druhom čítaní pre poriadok chcem povedať pár slov. Náš spoločný pozmeňovací návrh predložil včera kolega Miro Beblavý, pretože si myslíme, že keď máme odpovedať na požiadavku ľudí, tak treba odpovedať poriadne. Pretože to, že dnes v druhom čítaní v skrátenom konaní prerokovávame novelu zákona o verejnom obstarávaní, ktorá má eliminovať schránkové firmy z verejného obstarávania, to nie je len tak, ale je to preto, že ľudia protestujú na ulici a majú požiadavku, aby schránkové firmy nečerpali peniaze z tendrov a verejných zdrojov, lebo tá požiadavka, treba povedať, protestujúcich je postavená širšie, než je tento návrh zákona. A tá požiadavka je postavená tak, aby sme tu ten problém riešili naozaj a nielen nejakým marketingovým ťahom. Preto sme s kolegom poslancom Beblavým aj predložili aj pozmeňovací návrh, je tu viac pozmeňovacích návrhov, ktoré cielia na to, aby, keď už chceme riešiť schránkové firmy, sme ich riešili naozaj, to znamená, dozvedeli sme sa naozaj to, kto stojí za firmami, ktoré sú úspešné v tendroch, prípadne čerpajú verejné zdroje inak, napríklad zdravotné poisťovne, konkrétne zdravotná poisťovňa Dôvera. Je to otázka dôveryhodnosti tohto štátu, je to otázka náležitej odpovede ľuďom, ktorí naozaj majú plné zuby toho, čo sa na Slovensku deje a samozrejme, že treba dodať to, čo odznelo v tejto rozprave, že to je jedna časť témy, pretože ten hlavný problém spočíva v tom, že nevyhrávajú mnohokrát najlepšie ponuky a nevyhrávajú hlavne najvýhodnejšie ponuky. Ja naschvál nehovorím o najlacnejších ponukách, ale o najvýhodnejších ponukách pre štát. Je to iná téma, širšia téma, kde som naozaj presvedčená o tom, že ďalšími novelizáciami zákona o verejnom obstarávaní sa príliš ďaleko nedostaneme a je načase možno sa zamyslieť nad princípmi nového zákona o verejnom obstarávaní. Hovorím to aj kvôli tomu, pretože opakovane sa napríklad stretávame s tým, a v tejto diskusii to bolo tiež otvorené, že sa nám do verejných obstarávaní hlásia jedny, jedna alebo dve firmy alebo, že tie podmienky sú šité na podmienky jednej firmy. Môžem znova len pripomenúť, že v rámci vecného zámeru nového zákona o verejnom obstarávaní, ktorý sme pripravili za vlády Ivety Radičovej, bola snaha riešiť aj túto otázku cez tú tzv. exante kontrolu, v rámci ktorej by musel uchádzač napríklad skúmať, keď má nastavené nejakým spôsobom kritériá a špecifikáciu, aby toto kritérium spĺňalo najmenej päť firiem na trhu a len vtedy bolo možné spustiť tento tender. Čiže riešenia existujú, len treba naozaj chcieť tieto riešenia ponúknuť, ale pochopiteľne, že ľudí na ulici nahnevalo to, že vidíme, že vyhrala nie výhodná ponuka a zároveň ani nevidia to, kto vlastne z toho tendra profituje. O tom je kauza cétečko a pobúrila ľudí, pretože je to svojím spôsobom drzosť, keď v segmente, kde vieme, čo všetko nefunguje a človek, ktorý sa bojí o život alebo zdravie svojho blízkeho, je konfrontovaný s tým, čo všetko v nemocniciach chýba. Na druhej strane sa plytvá takýmto spôsobom a ešte pri vážnom podozrení, že z toho na konci profituje niekto, kto je možno aj verejným činiteľom, ani nevieme tieto podozrenia rozptýliť. Preto je dôležité tú otázku riešiť, ale ja znova musím podotknúť, že je ju dôležité riešiť tak, aby to bolo riešenie, ktoré je naozajstné, lebo v opačnom prípade znova len sklameme očakávania ľudí a neprispeje to k pokoju na Slovensku. Preto som rada, že vznikla dohoda, že nebudeme o tomto návrhu zákona hlasovať dnes. Vzniká priestor, aby aj vláda si premyslela, čo je schopná alebo ochotná z pozmeňovacích návrhov z poslaneckých radov akceptovať a máme tu priestor, ktorý je na rokovaniach otvorený a my aj s kolegom Beblavým na tieto rokovania sme otvorení. Dúfam, že tento úmysel je myslený vážne, ale samozrejme, uvidíme budúci týždeň. Zopakujem to, čo považujem za najdôležitejšie. Keď ľudia protestujú na ulici, je to vážne a myslím si, že je hazardom, ak by sme, hazardom s pokojom na Slovensku, ak by tá odpoveď nebola skutočným riešením, ale len nejakým marketingovým ťahom. Ďakujem pekne.